Byggibúgvin vinnugrundstykki á Skarðshjalla. Sum framhald av útstykkingini á Sandvíkarhjalla útstykkjar kommunan umleið 15.800 fermetrar til vinnugrundstykki á Skarðshjalla. Grundstykkini eru ætlað til framleiðsluvinnu, byggivinnu, bilasølu, verkstaðir og líknandi vinnur, sum eru umhvørvisflokkaðar í flokki 3 til 6. Støddin á grundstykkjunum verður millum 790 og 2.000 fermetrar. Grundstykkini verða útgrivin og grovplanerað, og verður fjarðhiti, vatn, kloakk og el lagt inná hvørt stykki. Stykkini verða seld fyri áleið kr. 1.250,00 fermeturin. Helvtin av metta kostnaðinum fellur til gjaldingar við undirritan av fyribilsskeyti, og restin fellur til gjaldingar, tá ið økið er byggibúgvið og grundstykkini eru matrikulerað. Fyrstu stykkini verða ætlandi byggibúgvin á vári 2014. Nøkur stykki eru avløgd. Um tit vilja ogna tykkum eitt stykki, ella um tit hava spurningar í hesum sambandi, kunnu tit venda tykkum til løgdeildina, telefon 30 20 10 ella senda teldubræv til torshavn @ torshavn. fo Viðmerking: Útstykkingin liggur í umráðisparti B8. í 3. grundumráði § 15. Ásetingar fyri umráðispart B8 í 3. grundumráði 1. Loyvt er einans at byggja hús til vinnuvirki, herundir umsitingar- og tænastuvirki, verksmiðjur, goymslur og tílíkt og til tænastuvirksemi, ið hevur samband við hesi. 2. Byggingin skal verða sett samsvarandi heildarætlan fyri alt økið ella fyri hóskiligar partar av økinum. 3. Byggistigið má ikki fara upp um 0,5. 4. Rúmmálið á húsunum má ikki fara upp um 3,0 m³ fyri hvønn m² av grundstykkinum. 5. Eingin partur av útveggi ella tekju má verða hægri enn 13 m, tó kunnu neyðugir tekniskir húsalutir verða hægri eftir nærri góðkenning býráðsins.